钦定古今图书集成/明伦汇编/氏族典/第017卷 > 顾炎武日知录 > 《冒姓》
## 钦定古今图书集成/明伦汇编/氏族典/第017卷 > 顾炎武日知录 > 《冒姓》

今人多有冒母家姓者，《汉书。外戚恩泽侯表》：“扶柳侯
吕平，以皇太后姊长姁子侯。”师古曰：“平既吕氏所生，
不当姓吕，盖史家惟记母族也。”按是时太后方封吕
氏，故平以姊子冒姓吕而封耳。《唐书。天后纪》：“圣历二
年腊月，赐皇太子中宗姓武氏。”然则有天子而令之
冒母姓者与？

《汉书。景十三王传》：赵王彭祖取江都易王宠姬王建
所奸淖姬者，甚爱之，生一男，号淖子。《晋书会稽王道
子传》：许荣上疏言：“今台府局吏、直卫武官及仆隶婢
儿，取母之姓者，本臧获之徒，无乡邑品第。”是知冒母
为姓，皆人伦之所鄙贱。然亦有帝子而称母姓者，如
栗太子、卫太子、史皇孙之类，则以其失位而名之也。

《外戚传》：“上怜许太子蚤失母，盖霍后，时人称之。”

吕平以太后姊长姁子侯。此“冒母姓”之始。

《夏侯婴传》：曾孙颇尚主，主随外家姓号，孙公主故。

滕公子孙更为孙氏，此冒外祖母姓。

《史记灌夫传》：父张孟为颍阴侯，婴舍人，得幸，因进之，
至二千石，故蒙灌氏姓为灌孟。《大宛传》：堂邑氏，故胡
奴甘父，《汉书注》，服虔曰：“堂邑，姓也。汉人，其奴名甘父。”
师古曰：“堂邑氏之奴，本胡人，名甘父。”下云“堂邑父者，
盖取主之姓以为氏，而单称其名曰父，此冒主姓之
始。”

《新唐书》：“元载父景昇，为曹王明妃。元氏掌田租，请于妃，冒为元氏。”